33. schôdza NR SR - 12.deň - A. dopoludnia
Dátum: 2025-04-11
Poslanec: Štefunko, Ivan (PS)
Druh vystúpenia: Vystúpenie v rozprave

86. Vážení páni podpredsedovia Národnej rady, milý predkladateľ, vážené dámy, vážení páni, ďakujem veľmi pekne, Michal, za tento návrh, ktorý si predložil do Národnej rady, lebo tento návrh vyzerá ako niečo, čo je malé, ale v skutočnosti pre malé a stredné podniky, ktoré bojujú dennodenne s rôznymi problémami, je to veľmi dôležitá záležitosť. Vysvetlím trošku prečo. 86-2 Na Slovensku nielen pre inovatívne podniky, ale celkovo pre podniky ako také, je veľmi málo možností ich financovania. Skrátka na Slovensku sú banky veľmi konzervatívne, väčšinou sú to dcéry dcér zahraničných bánk, a preto nemajú až takú veľkú škálu financovať rôzne podnikateľské plány rôznych firiem na Slovensku. Majú, nazvime to, zviazané ruky. Zároveň na Slovensku, sme už to hovorili niekoľkokrát či už pri tejto rozprave, alebo rôznych iných rozpravách, zažívame veľmi veľa byrokracie. Byrokracia, ktorá je zo strany štátu, ale povedzme aj iných verejných orgánov veľmi intenzívna a podnikatelia častokrát nerobia nič iné, len komunikujú s orgánmi štátnej a verejnej správy namiesto toho, aby sa sústredili na svoje podnikanie, a tým pádom na tvorbu hodnôt, zamestnávanie ľudí a v zásade na zvyšovanie konkurencieschopnosti Slovenska. Zároveň tu zápasíme, ako už som tu niekoľkokrát povedal za týmto pultíkom, s odchodom talentu. Skrátka naši podnikatelia a zamestnávatelia majú čím ďalej tým väčší problém nájsť talentovaných a schopných pracovníkov, lebo mnohí z nich už odišli či už keď boli na škole, alebo aj po škole, a tým pádom sa vlastne deje to, že nevedia nájsť schopných zamestnancov. Nehovorím už ani o tom, aká galiba, aká katastrofa vlastne nastáva s tým, že ste včera schválili, alebo teda neschválili zrušenie transakčnej dane, hlúpej Ficovej transakčnej dane, ktorá vlastne znova ešte postihuje kvalitných a niekedy aj nekvalitných podnikateľov, lebo proste pri každom jednom výdavku alebo pri každom jednom pohybe na účte sa vlastne štát na tomto priživí, a tým pádom mi až tak nevadí, že by sa štát priživil, ale vlastne sa zníži, zníži konkurencieschopnosť podnikateľov a neskôr vlastne cez náklady aj spotrebiteľov. To znamená, že to okrem toho, že to je protipodnikateľská daň, tak je to aj antisociálna daň, a tým pádom vlastne znova pripomínam, že túto daň schvaľuje akože sociálnodemokratická vláda. No a pri všetkých týchto piatich nešťastiach, ktoré sa valia na slovenských podnikateľov, tak v zásade by sme mohli aspoň v jednej veci, ktorá je v zásade nie veľmi náročná pre štát, vyhovieť podnikateľom. To znamená, že by sme im mohli nechať ich dane, ktoré v zásade majú zaplatiť až na konci daňového roku, aby si s tými daňami proste pracovali, aby vedeli investovať do svojho, do svojho povedzme skladu, alebo aby mohli zamestnať lepších pracovníkov, alebo aby mohli svojim kvalitným pracovníkom zvýšiť platy, ktorí by vytvorili väčšiu hodnotu a potom by pravdepodobne tá daň, ktorú by zaplatili štátu, bola ešte väčšia. To znamená, že, vysvetľujem, že to, čo vlastne ty, Michal, navrhuješ, je vlastne len to, aby tie peniaze, ktoré majú zaplatiť až neskôr, nech zaplatia neskôr a aby im ako keby priebežne štát tie preddavky nebral. A vysvetlím aj prečo je to rozumné pre štát, lebo vlastne štát si požičiava za oveľa lacnejšie, ako si požičiavajú podnikatelia, a teda ľudia, štát si požičiava o niekoľko percentuálnych bodov lacnejšie, lebo keď si požičiava podnikateľ, tak si požičiava cez banky alebo povedzme to financuje, častokrát som počul, že podnikatelia financujú svoje zásoby alebo svoj cash-flow cez svoju súkromnú kreditnú kartu, pri ktorej je niekoľkonásobne väčší percentuálny úrok, ako majú podnikateľské subjekty. Tento nápad nie je úplne nový, však sa o ňom rozprávame v inovatívnom podnikateľskom prostredí už niekoľko rokov a vlastne už sme aj komunikovali s rôznymi štátnymi úradníkmi a povedzme dokonca až na úrovni štátnych tajomníkov a ministrov, problém bol v tom, že si vlastne nevedeli predstaviť, akým spôsobom by to spravili, lebo vlastne tvrdili, že sú takí a takí podnikatelia a niektorí sú takí, na ktorých sa nedá spoľahnúť vraj a niektorí sú takí, na ktorých sa dá spoľahnúť. No len my už máme dnes efektívny spôsob, ako povedzme mať rating spoľahlivosti podnikateľa. Mnohí viete, že každý rok, keď je spoľahlivý podnikateľ, tak dostáva v zásade taký papier, alebo ako sa to volá, Darina, certifikát spoľahlivého daňovníka, to znamená, že my vieme, ktorý daňovník zaplatí nakoniec tie dane a ktoré nie. To znamená, že je to len o ochote štátu v skutočnosti vyhovieť podnikateľom a vlastne uľahčiť im podnikať v tejto krajine. Ale ja mám pocit, že odkedy v zásade ja som v tomto parlamente, tak každé dva mesiace, myslím, že to tak vychádza, že každé dva mesiace zasadíme nejaký úder podnikateľom a myslíme si, že v zásade sa to nikde neprejaví, že vlastne tým pádom vlastne len podnikateľov ničíme, ale v skutočnosti akože ľudí sa to nedotkne. Ale nezabúdajte, my máme na Slovensku strašne veľa živnostníkov, ktorí sú podnikatelia, máme strašne veľa spoluvlastníkov malých, malých spoločností s ručením obmedzeným a tak ďalej. To znamená, že ten konzument a podnikateľ sa častokrát proste spája v jednu osobu, dokonca do budúcnosti to bude tak, že ľudia budú aj zamestnanci, aj podnikatelia, lebo vlastne tá nová doba bude prinášať rôzne príležitosti, kde niekto môže byť aj zamestnanec, aj popritom podnikateľ. To znamená, že keď my nezídeme z cesty, kde budeme naozaj sa na podnikateľov pozerať takým spôsobom, že to je potenciálny človek, ktorý chce len na štáte získať a nie mu niečo dať, tak sa vlastne z tejto špirály nedostaneme. Ja teda vyzývam koaličných kolegov, mnohí ste podnikatelia, viete, o čom to je, že skúste si premyslieť, že či náhodou práve aspoň túto bezbolestnú časť s preddavkami by ste nechceli podnikateľom dať ako kompenzáciu za všetky tie katastrofy, ktoré ste pre nich pripravili za posledných 18 mesiacov. Ďakujem veľmi pekne.